გამოთვლითი გეომეტრია
გამოთვლითი გეომეტრია (ინგლ. Computational geometry) — კომპიუტერული მეცნიერების დარგი, რომელიც შეისწავლის ალგორითმებს. ზოგიერთი წმინდა გეომეტრიული პრობლემა წარმოიქმნება გამოთვლითი გეომეტრიული ალგორითმების შესწავლის საფუძველზე და ასეთი პრობლემები ასევე ითვლება გამოთვლითი გეომეტრიის ნაწილად. მიუხედავად იმისა, რომ თანამედროვე გამოთვლითი გეომეტრია არის ბოლოდროინდელი მეცნიერული განვითარების შედეგი, თუმცა იგი ანტიკური პერიოდის გამოთვლების ერთ-ერთი უძველესი მიმართულებაა. გამოთვლითი გეომეტრიის, როგორც დისციპლინის განვითარების მთავარი იმპულსი იყო კომპიუტერული გრაფიკის პროგრესი, მაგრამ გამოთვლითი გეომეტრიის ბევრი პრობლემა კლასიკური ხასიათისაა და შეიძლება მათემატიკური ვიზუალიზაციიდან გამომდინარეობდეს. გამოთვლითი გეომეტრიის სხვა მნიშვნელოვანი პროგრამებია: რობოტიკა (მოძრაობის დაგეგმვა და ხილვადობის პრობლემები), გეოგრაფიული ინფორმაციის სისტემები (GIS) (გეომეტრიული მდებარეობა და ძებნა, მარშრუტის დაგეგმვა), ინტეგრირებული სქემის დიზაინი (IC გეომეტრიული დიზაინი და შემოწმება), კომპიუტერული ინჟინერია (CAE) (ბადის წარმოება) და კომპიუტერული ხედვა (3D რეკონსტრუქცია). გამოთვლითი გეომეტრიის ძირითადი დარგებია: კომბინატორული გამოთვლითი გეომეტრია, რომელსაც ასევე უწოდებენ ალგორითმულ გეომეტრიას, რომელიც სწავლობს გეომეტრიულ საგნებს, როგორც დისკრეტულ ერთეულებს. ტერმინი "გამოთვლითი გეომეტრია" ამ მნიშვნელობით პრეპარატასა და შამოსის წიგნშია ნახსენები და თარიღდება 1975 წლით. რიცხვითი გამოთვლითი გეომეტრია, რომელსაც ასევე უწოდებენ მანქანურ გეომეტრიას, კომპიუტერულ გეომეტრიულ დიზაინს (CAGD), ან გეომეტრიულ მოდელირებას, ეხება რეალურ სამყაროში არსებული ობიექტების კომპიუტერულ გამოთვლებისათვის შესაფერისი ფორმების წარმოდგენას CAD/CAM სისტემებში. ეს დარგი შეიძლება ჩაითვალოს აღწერითი გეომეტრიის შემდგომ განვითარებად და ხშირად განიხილება კომპიუტერული გრაფიკის ან CAD-ის მიმდინარეობად. ტერმინი "გამოთვლითი გეომეტრია" ამ მნიშვნელობით გამოიყენება 1971 წლიდან. მიუხედავად იმისა, რომ გამოთვლითი გეომეტრიის უმეტესი ალგორითმი განვითარდა (და ვითარდება) ელექტრონული კომპიუტერებისთვის, ზოგიერთი ალგორითმი შემუშავებულია არატრადიციული კომპიუტერებისთვის (მაგ. ოპტიკური კომპიუტერები).